Mit dr erschte Iebigstund im Wettstai-Schuelhus am Donnschtig 15.April.10 het wie gwohnt s`ney Cliquejohr vo de Knorzi agfange und in däre erschte Stund händ mir 4 neui Knorzi kenne begriesse. 4 Tamboure sind das gsi.    S Wätter het mitgspielt am 12/13 Juni, dört isch uff em Sandgruebe salljöhrlige  Cliquegrümpeli duregfiehrt worde, wo unseri Knorzi mit einere Mannschaft verträtte gsi isch. Für ei mol sind nid über d Vorrundi usekho, si sind in Ihrer Gruppe ganz eifach no e weeneli "z'klei" gsi. Aber bis im 2011 sind si denne au grösser…    Dr Knorzi - Summerstamm uff em Ysweiher in Rieche am 5. Auguscht duregfiehrt worde. Vieli Knorzi's sind mit Eltere, Omi's und Opi's kho, und zämme händ mir e gmietlige Grill- und Spielobe verbrocht. S Wätter het au mitgmacht und sich vonere tolle Site  zeigt.    Im Knorzi-Weekend vom 21/22. Auguscht z'Hochwald obe isch viel Iebe für e Wettstai-Obe agseit gsi. S Ergäbniss händ mir am Wettstai-Obe könne bestuune. Spiel und Spass, und wie immer am Sunntig grilliere mit de Knorzi-Etere händ das Weekend abgrundet. Näbebi händ d Knorzi no s'Sujet gwählt, s'3-D Fieber.    Während dr Mäss denn dr alljöhrligi Mässbummel am 7.Novämber gsi,wo ohni Spände vo Stamm und Alti Garde eso nid möglich wär. Es isch gsi wie allewyl, es sind alli kho und händ 2  unbeschwerti stunde könne gniesse.  D Knorzi händ au das Johr wieder flissig im Käller vom Ralph Vetter gschafft. In rund 300 Stund händ si unseri Larve sälber kaschiert, gmolt und d Uffbaute gmacht. Dr Isatz und d Neugier isch gross gsi und d Beteiligung au mit de Eltere zämme isch gross gsi. Wär scho derbi gsi isch, weiss dass mir jedes mol nid nur Bastle, sondern au zu kulinarisch Höheflüg asetze, wo au Knorzi-Eltere Ihre Teil derzue bitrage .  Ralph, Dir eimol mehr e grosse Dank für d Benutzig  vo däm Käller.    Am 29. Januar im 2011 het dr 3.Wettstai-Obe im Saal vo dr Christkatholische Kirche in Allschwil stattgfunde.  Dr Erschti Teil vom Programm händ d Knorzi elai bestritte. Es isch e Gschicht gsi mit em Titel: dr Fasnachtsdschungel.  Gschicht het dr Teddy Kirmess gschriebe, Musikalisch händ d Moni Zaugg, Pius Käller, Bruno Peladoni, Beat Zaugg und dr Michel Andres zum rächte gluegt. Adrian Krähenbüehl Timmy Löw und Daniel Gross händ Technik, Liecht, und spezielli Nummere  überno.  Wär derbi gsi isch, dä weiss dass es e Hammer-Ufftritt gsi isch, und wär nid derbi gsi isch, sorry, sälber schuld und viel verpasst ;-)    Vor dr Fasnacht sind d Knorzi mit ere eigene Homepage online gange.Adrian Krähenbuehl, Thoams Brüderlin und dr Dreesi Keller händ si uffbaut. Adrässe isch: www.wettstai-knorzi.ch    An der Fasnacht händ 53 Knorzi mitgmacht. Zur Erinnerig, an dr Fasnacht 09 sinds au 53 Kinder gsi. D Fasnacht isch im gwohnte Rahme abgloffe, zum siebte mol  sind mir im Mc Donalds go ässe und es isch au das Johr wieder beliebt gsi! Zum sachte mol in Folg hani keini Reklamatione über s Kulinarische kha! Au das Johr händ viel mitgholfe, damit eso e Zug enstoht. Dr Zug het dr Karli entworfe, d' Kostüm vo der Pia Wenger, e Teil Larve vom Larveatelier Basilisgg, d Nochfolger vom Robi Schaffhuser.  D Latärne het zum erschte mol d Nora Oertli gmolt, si het in vielne Stunde im Waisehuus dr Pinsel gschwunge und was derbi use kho isch, het am Morgestraich so richtig  glüchtet. E Hammerlampe, und dr Zeedel isch no vo mir gsi. Alles in allem isch es e super Zug gsi.  Dr Andy Claude het mit sim Begleiterstab derfür gsorgt, dass alli Kinder mit all Ihrne Sörgeli sicher behietet durch d Fasnscht kho sind. Für dä megawichtigi Job e riese Dank an Andy.    Dr Bummel het uns nach Lörrach gfiehrt, wo mir natürlig ins Kino sind dr Rango go luege. E weneli gässle, mit eme Lunch zur kleine Stärkig, d Ruckfahrt nach Basel, e zwüschehalt im Mac am Badische Bahnhof und  denne d Freie ab mit dr Alte Garde händ dä lässigi Bummel abgrundet.  Wie gwohnt am 22h znacht isch denne ändgüldig schluss gsi.  2 Drummler und 3 Pfyffer händ mir verabschiedet, si sind in Stamm übere träte.    An däre Stell möchte ich mi bi allne Bedanke wo mi und d Knorzi in irgend e Form unterstütze und i freu mi uff e witers und mis letschte Johr mit de Junge.    Euere Obaa Michel Andres